als_Latn dik_Latn sag_Latn
Kriza në Venezuelë, opozita i bën apel ushtrisë
Nga Arkiva
Lideri i opozitës në Venezuelë, Henriek Kapriles, i bëri thirrje ushtrisë që të vendosë nëse është në anën e Kushtetutës apo në anën e presidentit Nikolas Maduro, pasi në vend u shpall gjendja e emergjencës. Maduro lajmëroi gjendjen e emergjencës 60-ditore, duke i dhënë ushtrisë dhe policisë më shumë fuqi për t’u përballur me krizën e thellë ekonomike të vendit.
Por, sipas Kapriles dhe opozitës, ky dekret i jep presidentit fuqi jo kushtetuese. Ai i kërkoi venezuelianëve që të injorojnë urdhërin e presidentit dhe të dalin në protesta.
“Ne, venezuelianët, nuk e pranojmë këtë dekret. Maduro po vendos veten mbi Kushtetutën. Që ta zbatojë dekretin ai bën mirë të përgatitet për përdorimin e tankeve dhe avionëve. Ushtrisë po i them se po vjen ora e të vërtetës për të treguar nëse është me Kushtetutën apo Maduron”, deklaroi Kapriles. Ky i fundit tha se nuk po bën thirrje për grusht shteti, por po kërkon një mënyrë ligjore për të larguar Maduron nga pushteti.
Gjendja e emergjencës nuk u pranua as nga Parlamenti, ku opozita ka shumicën, por Maduro tha se nuk i intereson kjo, pasi sipas tij, Parlamenti ka humbur vlefshmërinë politike dhe së shpejti do të shpërbëhet.
Prej vitesh Venezuela vuan një krizë të rëndë ekonomike, për të cilën Presidenti Maduro fajëson opozitën dhe fuqitë e huaja. Por ekspertë të ndryshëm thonë se kriza është thjesht pasojë e politikave të gabuara të Maduros dhe paraardhësit të tij Hugo Chavez.
Ende pa komente
Je i mirëpritur. Bëhu i pari që komenton këtë artikull. Kujdes etikën.Komento
als_Latn war_Latn als_Latn als_Latn als_Latn als_Latn als_Latn als_Latn als_Latn